„Spravodlivosť bez moci je bezbranná, moc bez spravodlivosti je tyrania.“ Blaise Pascal

 Spravodlivosť

 Čo je to spravodlivosť? Existuje vôbec ešte aspoň nejaká na tomto svete? Je v súlade so zákonmi?

 V súčasnosti je to dosť diskutabilné, keďže mnoho ľudí tvrdí, že spravodlivosť na tomto svete už neexistuje a na Slovensku už vôbec nie. Podľa definície je spravodlivosť morálny princíp požadujúci rešpektovanie [právnej normy](https://sk.wikipedia.org/wiki/Pr%C3%A1vna_norma), cnosť spočívajúca v rešpektovaní práv druhých. Spravodlivosť je jedna zo základných [spoločenských hodnôt](https://sk.wikipedia.org/wiki/Spolo%C4%8Densk%C3%A1_hodnota).

 S problematikou spravodlivosti sa zaoberali už v minulosti známi filozofovia, ako napr. Sokrates, Platón či Aristoteles. Sokrates stotožňoval spravodlivosť s múdrosťou a poznaním. Nespravodlivosť a spravodlivosť nezávisela podľa neho od ľubovôle jednotlivca, možno ich merať iba rozumom, ktorý zaručuje objektívnu platnosť poznania a objektívnu správnosť konania. Podľa Platóna je podstatou spravodlivosti vnútorná harmónia a poriadok. Aristoteles prišiel s myšlienkou, že spravodlivosť je vlastne vlastnosť človeka, ale predstavuje normu spravodlivého, resp. nespravodlivého konania, je chápaná v zmysle subjektívnom i objektívnom. Objektívnu spravodlivosť stotožňuje s právom.

 Osobne si myslím, že spravodlivosť na tomto svete existuje a skôr či neskôr sa jej každý dočká. Taktiež si myslím, že je v súlade s právnymi normami a zákonmi nášho štátu, avšak treba brať do úvahy, že aj na pozícii sudcu je ťažké rozhodnúť spravodlivo, keďže má skreslené tvrdenia a fakty, ktoré sú z oboch strán iné, pretože každý chce vyhrať súdne konanie v svoj prospech. Treba však podotknúť, že spravodlivosť nemusí určovať iba súd, štát alebo právo, ale sme to my samy, kto vie pravdu a spravodlivosť sa očakáva od každého jedného z nás, od nášho svedomia a rozumnej mysle.

 Spravodlivosť je spoločenskou hodnotou.